text: Bil og motorcykel stødt sammen 
  10 marts 2017 kl. 12.21
  Tre personer er kørt på sygehuset efter et færdselsuheld i Agerskov fredag formiddag. De meldes alle udenfor livsfare.
  En bil og en motorcykel er fredag formiddag stødt sammen i krydset Bovvej – Elvej i Agerskov. 
  - Det ser ud til, at bilen er kørt frem for sin ubetingede vigepligt, og så er motorcyklen kørt ind i den, siger Ivan Gohr Jensen, vagtchef ved Syd- og Sønderjyllands Politi, til TV SYD.
  Local Eyes var på stedet. Du kan se mere video på localeyes.dk.
  Vagtchefen oplyser, at de to personer, der sad i bilen, og motorcyklisten er bragt til Aabenraa Sygehus. Der er efter politiets oplysninger ikke sket livtruende skader på de implicerede. 
  - Nu skal vi så have undersøgt nærmere, hvad der er sket, hvilken fart der er kørt med også videre, siger Ivan Gohr til TV SYD.
  Krydset var til at starte med spærret, men efter et par timers arbejde er der ryddet op, og vejen er atter farbar.
  